CELEX: C2007/095/108
Language: el
Date: 2007-04-28 00:00:00
Title: Υπόθεση T-74/07: Προσφυγή της 12ης Μαρτίου 2007 — Ομοσπονδιακή Δημοκρατία της Γερμανίας κατά Επιτροπής

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/54
            
         Προσφυγή της 12ης Μαρτίου 2007 — Ομοσπονδιακή Δημοκρατία της Γερμανίας κατά Επιτροπής
   (Υπόθεση T-74/07)
   (2007/C 95/108)
   Γλώσσα διαδικασίας: η γερμανική
   Διάδικοι
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: M. Lumma και C. Blaschke, επικουρούμενοι από τον δικηγόρο C. von Donat)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση C(2006) 7271 της Επιτροπής, της 27ης Δεκεμβρίου 2006, καθόσον μείωσε τη χρηματοδοτική συμμετοχή του Ευρωπαϊκού Ταμείου Περιφερειακής Ανάπτυξης (ΕΤΠΑ), η οποία είχε εγκριθεί με την απόφαση Ε(95) 2271 της Επιτροπής, σχετικά με το επιχειρησιακό πρόγραμμα που εκτελείται στο πλαίσιο της κοινοτικής πρωτοβουλίας INTERREG II για τις περιφέρειες του Σάαρ, της Λορένης και του Δυτικού Παλατινάτου στη Γερμανία,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την προσβαλλόμενη απόφαση η Επιτροπή μείωσε τη χρηματοδοτική συμμετοχή του Ευρωπαϊκού Ταμείου Περιφερειακής Ανάπτυξης (ΕΤΠΑ) στο επιχειρησιακό πρόγραμμα της Βόρειας Ρηνανίας-Βεστφαλίας που εκτελείται στο πλαίσιο της κοινοτικής πρωτοβουλίας INTERREG II στις περιφέρειες του Σάαρ, της Λορένης και του Δυτικού Παλατινάτου.
   Προς στήριξη της προσφυγής, η προσφεύγουσα ισχυρίζεται ότι έχει παραβιαστεί το άρθρο 24, παράγραφος 2, του κανονισμού 4253/88 (1), διότι δεν συντρέχουν οι προϋποθέσεις για μείωση. Ειδικότερα, η προσφεύγουσα ισχυρίζεται συναφώς ότι οι αποκλίσεις από το ενδεικτικό πρόγραμμα χρηματοδότησης δεν αποτελούν ουσιώδη μεταβολή του προγράμματος. Ακόμη και αν υπήρχε ουσιώδης μεταβολή του προγράμματος, η προσφεύγουσα ισχυρίζεται ότι υπήρχε συγκατάθεση της Επιτροπής.
   Επιπλέον, η προσφεύγουσα ισχυρίζεται ότι η μείωση είναι ανεπαρκώς αιτιολογημένη. Ειδικότερα, προβάλλει τον ισχυρισμό ότι η μη εφαρμογή του κανόνα περί ελαστικότητας, ο οποίος περιλαμβάνεται στις «Κατευθυντήριες γραμμές της Επιτροπής για τη δημοσιονομική τακτοποίηση των επιχειρησιακών μέτρων (1994-1999) των διαρθρωτικών ταμείων »(SEC (1999) 1316), δεν είναι αιτιολογημένη.
   Αν υποτεθεί ότι συντρέχουν οι προϋποθέσεις για μείωση, η προσφεύγουσα ισχυρίζεται ότι η Επιτροπή δεν έκανε καμία χρήση της διακριτικής εξουσίας της ως προς το συγκεκριμένο πρόγραμμα. Κατά την προσφεύγουσα, η Επιτροπή έπρεπε να εξετάσει μήπως η μείωση της συμμετοχής του ΕΤΠΑ είναι δυσανάλογη.
   Τέλος, κατά την άποψη της προσφεύγουσας, έχει παραβιαστεί η αρχή περί εταιρικής σχέσης.
   
      (1)  Κανονισμός (ΕΟΚ) 4253/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (ΕΕ L 374 της 31.12.1988, σ. 1).